b"\n_START_ARTICLE_\nBardas Fokas den yngre\n_START_SECTION_\nBakgrunn\n_START_PARAGRAPH_\nBardas Fokas var en s\xc3\xb8nn av kuropalates Leon Fokas og nev\xc3\xb8 av keiser Nikeforos II. Da keiseren ble myrdet i desember 969 var Bardas \xc3\xb8st i riket som dux av Chaldia og Koloneia. Den nye keiser Johannes Tzimiskes fratok ham alle embeder og forviste ham til Amaseia.\n_START_SECTION_\nOppr\xc3\xb8r mot Johannes Tzimiskes\n_START_PARAGRAPH_\nDerfra flyktet Bardas sommeren 970 til Kaisareia i Kappadokia, hvor han lot seg utrope til motkeiser av sine tilhengere. Hans far Leon st\xc3\xb8ttet opp om hans oppr\xc3\xb8r fra sitt forvisningssted Lesbos ved \xc3\xa5 pr\xc3\xb8ve \xc3\xa5 f\xc3\xa5 styrkene i den europeiske del av riket til \xc3\xa5 bryte med Johannes Tzimiskes. Familiens oppstand ble imidlertid sl\xc3\xa5tt ned. Mens faren ble blindet, m\xc3\xa5tte Bardas Fokas overgi seg i Pisidia til feltherren Bardas Skleros. P\xc3\xa5 keiserens befaling ble han tonsurert til munk og forvist til Khios.\n_START_SECTION_\n\xc3\x98verstkommanderende\n_START_PARAGRAPH_\nEtter Johannes Tzimiskes' d\xc3\xb8d i 976 fors\xc3\xb8kte Bardas Skleros med et stort oppr\xc3\xb8r \xc3\xa5 gripe keisertronen. Da ble Bardas Fokas tilbakekalt av regenten Basileios Lakapenos, gjort til magistros og til domestikos for scholae palatinae (\xc3\xb8verstkommanderende for rikets tropper) mot usurpatoren. Han dro s\xc3\xa5 i felten. De to f\xc3\xb8rste feltslagene, den 19. juni 978 ved Pankalia n\xc3\xa6r Amorion og h\xc3\xb8sten/vinteren 978 ved Basilika Therma i Charsianon gikk i Bardas Skleros' fav\xc3\xb8r. Men i det tredje slaget, den 24. mars 979 ved Sarvenis seiret Bardas Fokas i personlig duell mot Bardas Skleros. Skleros klarte \xc3\xa5 flykte til araberne, mens hans oppr\xc3\xb8r br\xc3\xb8t sammen._NEWLINE_Etter seieren forble Bardas Fokas \xc3\xb8verstkommanderende for de bysantinske styrker i Lilleasia, og fra 981 til 985 gjennomf\xc3\xb8rte han tre felttog mot Aleppo. Kort etter avsettelsen av parakoimomenos Basileios Lakapenos av Basileios II ble Bardas tidlig i 986 avl\xc3\xb8st som domestikos av scholene og sendt som stattholder til Antiokia.\n_START_SECTION_\nNytt oppr\xc3\xb8r\n_START_PARAGRAPH_\nEtter at den unge keiser led nederlag mot bulgarerne i august 986 ved Trajanstor, bekreftet Bardas Skleros - n\xc3\xa5 tilbake fra sitt eksil i Bagdad tidlig i 987 - sitt krav p\xc3\xa5 den bysantinske trone. Samtidig gjorde Bardas Fokas oppr\xc3\xb8r p\xc3\xa5 nytt. Ved et f\xc3\xb8rste m\xc3\xb8te med sin rival tilb\xc3\xb8d han dem en allianse mot Basileios II og en deling av riket, men tok ham s\xc3\xa5 overraskende til fange og fengslet ham i festningen Tyropoion._NEWLINE_Den 15. august eller kanskje 14. september 987 lot Bardas Fokas seg for annen gang utrope til keiser i Charsianon. Han erobret s\xc3\xa5 med st\xc3\xb8tte fra kong David II av Tao-Klardsjetia nesten hele Lilleasia, til han den 13. april 989 stod p\xc3\xa5 den asiatiske siden av Hellesponten ved Abydos, overfor Basileios IIs h\xc3\xa6r. P\xc3\xa5 nytt fors\xc3\xb8kte han \xc3\xa5 vinne seier i tvekamp, men denne gangen uten hell: Han d\xc3\xb8de p\xc3\xa5 sin hest, sannsynligvis av et hjerteinfarkt. Hans h\xc3\xa6r ble beseiret, og hans avhugde hode bragt til Konstantinopel og senere presentert flere steder i Lilleasia._NEWLINE_Bardas Fokas\xe2\x80\xb2 enke l\xc3\xb8slot Bardas Skleros, som sluttet fred med keiseren i oktober 989 og oppgav sitt krav p\xc3\xa5 keisertronen._NEWLINE_Bardas Fokas' eldre s\xc3\xb8nn Leon m\xc3\xa5tte overgi seg i november 989 i Antiokia; han ble forvist. Hans yngre s\xc3\xb8nn Nikephoros ble ben\xc3\xa5det; han gikk i 1022 sammen med general Nikephoros Xiphias i Kappadokia p\xc3\xa5 nytt til oppr\xc3\xb8r mot keiser Basileios II."